පෙත්සම්කරු විසින් ඉදිරිපත් කර ඇති සංශෝධිත පෙත්සම සමග ඔහු ඇතුළු සැකකරුවන් අත්අඩංගුවට ගැනීම සඳහා පසුගිය 22 වනදා මීගමුව මහේස්ත්‍රාත් අධිකරණය නිකුත් කළ වරෙන්තු නියෝගය අමුණා නොමැති බැවින් පෙත්සම තවදුරටත් පවත්වාගෙන යාමේ නෛතික හැකියාවක් නොමැති බවයි ඔහු එහිදී පෙන්වා දුන්නේ.දැනට ගොනුකර ඇති රීට් පෙත්සම තුළ පෙත්සම්කරු විසින් අසත්‍ය කරුණු රැසක් ඉදිරිපත් කර ඇති බවට ජ්‍යෙෂ්ඨ නියෝජ්‍ය සොලිසිටර් ජනරාල් මිලින්ද ගුණතිලක එහිදී වැඩිදුරටත් චෝදනා කළා.කරුණු සලකා බැලීමෙන් අනතුරුව, සභාපති විනිසුරු ඒ.එච්.එම්.ඩී. නවාස්, පෙත්සම්කරු වෙනුවෙන් පෙනී සිටි ජනාධිපති නීතිඥ උපුල් ජයසූරිය වෙත පෙන්වා දී ඇත්තේ දැනට ගොනුකර ඇති සංශෝධිත රීට් පෙත්සම වෙනුවට  නව පෙත්සමක් ඉදිරිපත් කිරීම සුදුසු බවයි.මෙහිදී පෙත්සම්කාර හිටපු බන්ධනාගාර අධිකාරිවරයා වෙනුවෙන් පෙනී සිටි ජනාධිපති නීතිඥ උපුල් ජයසූරිය අධිකරණයෙන් ඉල්ලා සිටියේ මෙම පෙත්සම ලබන සදුදා සලකා බලනතෙක් දැනට නිකුත් ඇති වරෙන්තුව ක්‍රියාත්මක වීම වැළැක්වීමේ කෙටි අතුරු නියෝගයක් නිකුත් කරන ලෙසයි.එහෙත් එම ඉල්ලීමට නීතිපතිවරයා වෙනුවෙන් පෙනී සිටි රජයේ ජ්‍යෙෂ්ඨ නියෝජ්‍ය සොලිස්ටර් ජෙනරාල්වරයා විරුද්ධ වූ අතර, ඒ සම්බන්ධයෙන් අභියාචනාධිකරණ විනිසුරු මඩුල්ල කිසිදු  නියෝගයක් නිකුත් කළේ නැහැ.මීගමුව හිටපු බන්ධනාගාර අධිකාරිවරයා සහ දැනට රාජකාරියේ නියුතු ජේලර්වරුන් 3 දෙනෙකු අත්අඩංගුවට ගන්නා ලෙස මීගමුව මහේස්ත්‍රාත් අධිකරණය වරෙන්තු නිකුත් කළේ පෙරේදා දිනයේදීයි.නීතිවිරෝධී අයුරින් මීගමුව බන්ධනාගාරයේ රැඳවියන්ගේ පරිහරණය සඳහා ලබා දී තිබියදී අත්අඩංගුවට ගත් ශීතකරණය හෝටල් හිමිකරුවෙකුගේ පරිත්‍යාගයක් බවට ඒත්තු ගැන්වීමට උත්සාහ කර ඇති බව ද එදින නීතිපති දෙපාර්තමේන්තුව අධිකරණයට පෙන්වා දුන්නා.